ସମ୍ବଲପୁର, ୧୮|୦୪ଃ ସାରା ବିଶ୍ୱ ଏବେ କରୋନା ସଙ୍କଟରେ ଗତି କରୁଛି । ଭାରତ ମଧ୍ୟ ଏଥିରୁ ବାଦ ପଡିନାହିଁ । କେନ୍ଦ୍ର ଓ ରାଜ୍ୟ ସରକାର ଏହି ସଙ୍କଟରେ ଜନତାଙ୍କ ପାଇଁ ଆର୍ଥିକ ସହାୟତା ଘୋଷଣା କରିଛନ୍ତି । ଅନେକ ସେଲିବ୍ରିଟୀ, ଶିଳ୍ପପତି ମଧ୍ୟ ଏହାର ମୁକାବିଲା ପାଇଁ ରିଲିଫ୍ ଫଣ୍ଡକୁ ଅର୍ଥ ଦାନ କରୁଛନ୍ତି । ଏହି ଘଡିସନ୍ଧି ମୁହୂର୍ତ୍ତରେ ଓଡିଶାର ସମ୍ବଲପୁର ଜିଲ୍ଲା ଜୁଜୁମରା ବ୍ଲକ ଅନ୍ତର୍ଗତ ଡଙ୍ଗାପାଲ ଗ୍ରାମବାସୀ ଏହ ଅନନ୍ୟ ଉଦାହରଣ ସୃଷ୍ଟି କରିଛନ୍ତି । ଏହି ଗ୍ରାମର ପ୍ରତ୍ୟେକ ପରିବାର ଟଙ୍କା ସଂଗ୍ରହ କରି ପିଏମ୍ କେୟାର୍ସ ଫଣ୍ଡକୁ ଦାନ କରିଛନ୍ତି ।
ଏହି ଗ୍ରାମର ବାସିନ୍ଦା ମୋଟ ୨୭ ହଜାର ଟଙ୍କା ସଂଗ୍ରହ କରିଛନ୍ତି । ସବୁଠାରୁ ବଡ କଥା ହେଲା ଯେ ସ୍ୱେଚ୍ଛାକୃତ ଭାବେ ଗ୍ରାମବାସୀ ୨ ଟଙ୍କାରୁ ଆରମ୍ଭ କରି ନିଜ କ୍ଷମତା ଅନୁସାରେ ୨,୨୨୨ ଟଙ୍କା ପ୍ରଦାନ କରିଛନ୍ତି । ଯାହା ଦେଶ ପ୍ରତି ଥିବା ତାଙ୍କର ଭଲ ପାଇବା ଓ କର୍ତ୍ତବ୍ୟକୁ ବୟାନ କରୁଛି ।
ଏହାକୁ ନେଇ ଜୟନ୍ତ ପ୍ରଧାନନାମକ ଜଣେ ଗ୍ରାମବାସୀ କହିଛନ୍ତି ଯେ, ଦେଶ ସଙ୍କଟ ମଧ୍ୟରେ ଗତି କରୁଛି । ଏହି ସମୟରେ ସେମାନେ କର୍ତ୍ତବ୍ୟ କରିଛନ୍ତି । ସେମାନେ ସଂଗ୍ରହ କରିଥିବା ଅର୍ଥ ପର୍ଯ୍ୟାପ୍ତ ନୁହେଁ । କିନ୍ତୁ ସରକାରଙ୍କ ସମସ୍ତ ଗାଇଡ୍ ଲାଇନକୁ ସେମାନେ ପାଳନ କରୁଛନ୍ତି ବୋଲି କହିଛନ୍ତି ।
ଏହି ଗ୍ରାମରେ ପ୍ରାୟ ୩୦୦ଟି ପରିବାର ରହୁଥିବା ବେଳେ ସେମାନଙ୍କ ମଧ୍ୟରୁ ୨୦୦ଟି ଆଦିବାସୀ ପରିବାର । ଗ୍ରାମବାସୀ ମୁଖ୍ୟତଃ ଚାଷ ଉପରେ ନିର୍ଭର କରି ନିଜର ଜୀବିକା ନିର୍ବାହ କରନ୍ତି । ଏହି ଅର୍ଥ ସଂଗ୍ରହରେ ଉତ୍ସବ ପରିବାର ସାମାଜିକ ଓ ସାଂସ୍କୃତିକ ଟ୍ରଷ୍ଟ ମହତ୍ୱପୂର୍ଣ୍ଣ ଭୂମିକା ଗ୍ରହଣ କରିଥିଲା । ଏହି ଟ୍ରଷ୍ଟରେ ୩୦ ଜଣ ସଦସ୍ୟ ରହିଛନ୍ତି । ଜଣେ ଯୁକ୍ତ ୨ ଛାତ୍ରୀ ବବିତା ମିର୍ଧା ଘରକୁ ଘର ବୁଲି ଟଙ୍କା ସଂଗ୍ରହ କରିଥିଲେ । ଗ୍ରାମର ଅଧିକାଂଶ ପରିବାର ଗରିବ ହେଲେ ସୁଦ୍ଧା କେହି ହେଲେ ସାହାଯ୍ୟ କରିବାକୁ ମନା କରିନଥିଲେ । ଏହି ଟ୍ରଷ୍ଟ ମଧ୍ୟ ଲୋକଙ୍କ ପାଇଁ ମାସ୍କ ପ୍ରସ୍ତୁତ କରୁଛି ।
ଗୋଲକ ବିହାରୀ ପ୍ରଧାନ ନାମକ ଆଉ ଜଣେ ଗ୍ରାମବାସୀ କହିଛନ୍ତି ଯେ, ଦେଶରେ ପ୍ରାୟ ୬ ଲକ୍ଷ ଗାଁ ଅଛି । ଯଦି ପ୍ରତ୍ୟେକ ଗ୍ରାମରୁ ୧ ହଜାର ଟଙ୍କା ସଂଗ୍ରହ ହୁଏ ତେବେ ଏହା କରୋନା ମୁକାବିଲାରେ ସରକାରଙ୍କୁ ଏକ ବଡ ସହାୟତା ହେବ ।
